jkorsvik/nowiki_second_scrape_merged huggingface dataset:
Nikolaj Panin

Nikolaj Aleksandrovitsj Panin-Kolomenkin (russisk: Николай Александрович Коломенкин-Панин) (født 27. desember 1871jul./ 8. januar 1872greg., død 19. januar 1956 i Leningrad) var en russisk sportsutøver som konkurrerte i blant annet kunstløp.
Panin ble Russlands første olympiske mester da han vant kunstløp-øvelsen spesialfigurer under 1908 i London. I 1903 kom han på andreplass, bak svenske Ulrich Salchow, i verdensmesterskapet i kunstløp. Han var også dommer under internasjonale kunstløpsarrangement. Under OL 1912 i Stockholm kom han på åttendeplass i 50 meter pistolskyting.
I 1993 ga Russland ut et 50 rubels minnesmynt i gull til ære for deres første olympiske gull. Panin fremtrer side om side med de olympiske ringene, flammer, laurbærkvist og en bevinget skøyte.


== Olympiske medaljer ==
1908  London -  Gull i kunstløp, spesialfigurer


== Referanser ==


== Eksterne lenker ==
(en) Nikolaj Panin – Olympics.com 
(en) Nikolaj Panin – Olympics.com 
(en) Nikolaj Panin – Olympic.org 
(en) Nikolaj Panin – Olympic.org 
(en) Nikolaj Panin – Olympedia 
(en) Nikolaj Panin – Sports-Reference (OL-resultater – arkivert) 
(en) Nikolaj Panin – databaseOlympics.com (arkivert) 
(en) Nikolaj Panin – ISSF
Borgen (TV-serie)

Borgen (dansk uttale: [ˈpɒˀwn̩]) er en dansk politisk tv-dramaserie. Adam Price har utviklet serien og skrevet den sammen med Jeppe Gjervig Gram og Tobias Lindholm. Borgen er produsert av den danske allmennkringkasteren DR, som tidligere har laget serier som Forbrytelsen og Krøniken. Tittelen refererer til det folkelige navnet på Christiansborg, hvor de tre danske statsmaktene holder til: Folketinget, statsministerens kontor og Danmarks høyesterett. 
Serien handler om hvordan Birgitte Nyborg Christensen (Sidse Babett Knudsen) mot alle odds ender opp som Danmarks statsminister. Hun representerer et mindre sentrumsparti og blir landets første kvinnelige statsminister. Andre hovedkarakterer serien er Birgitte Hjort Sørensen som Katrine Fønsmark, nyhetsanker på den fiktive kanalen TV1; Pilou Asbæk som Kasper Juul, Christensens spinndoktor; Søren Malling som Torben Friis, nyhetsredaktør på TV1; Mikael Birkkjær som Christensens ektemann Phillip; og Benedikte Hansen som journalisten Hanne Holm.Serien består av fire sesonger, hver på 8–10 episoder. Den føste sesongen ble vist i Danmark høsten 2010, sesong 2 hadde premiere høsten høsten 2011, mens sesong 3 hadde premiere 1. januar 2013. Den fjerde sesongen ble produsert i samarbeid mellom Netflix og DR, og ble vist fra 13. februar 2022. De tre første sesongene ble tilgjengelige på Netflix i hele verden 1. september 2020.Serien har blitt en stor suksess, både hjemme i Danmark og i en rekke andre land verden over. Serien har blitt vist i de fleste europeiske land samt land som USA, Canada, Mexico, Sør-Korea, Japan, Israel, India, Australia og New Zealand. I Norge gikk serien på NRK.


== Referanser ==


== Eksterne lenker ==
(en) Borgen på Internet Movie Database 
(da) Borgen i Danmark Nationale Filminstitut 
(en) Borgen på Rotten Tomatoes
Martin Ystenes

Martin Ystenes (født 6. juni 1956) er professor i uorganisk kjemi ved NTNU, og mer mest kjent for å drive naturvitenskapelig folkeopplysning og satire ved å blogge om naturvitenskapelige misoppfatninger fremmet i media.  
Han forsvarte dr.ing.-graden på avhandlingen Vibrational analysis of ethyl benzoate and its titanium tetrachloride complexes ved Institutt for industriell kjemi, Norges tekniske høgskole i 1986.
Han er kjent som en forkjemper for en nøyaktigere fremstilling av naturvitenskap i media, spesielt innen fysikk og kjemi; og har i flere år drevet kommentatorspalten Sprøytvarsleren som samler inn og kommenterer journalisters flauser. Sprøytvarsleren lå fra 1996 til 2001 på Ystenes' nettsider på NTNU. Opprinnelig startet Sprøytvarsleren ved at Ystenes la ut kommentarer på naturvitenskapelige feil han selv fant i media. Etterhvert som Sprøytvarslerens popularitet økte, strømmet det inn tips fra lesere slik at han i nettstedet aktive år mottok over 2500 tips. Særlig medieoppslag om alt som har med stråling, gener, helserisikoer forbundet med kjemiske stoffer og alternativ medisin var gjennomgangstemaer i Sprøytvarsleren. Ofte hadde Ystenes' kommentarer mediefeilene en ironisk, humoristisk eller sarkastisk tone, gjerne illustrert ved å utlede konsekvensene av om oppslaget hadde vært riktig. I 2001 tok han pause fra Sprøytvarsleren "Alt i alt tør jeg derfor gjøre den dristige antakelsen at jeg lyktes med mitt forsett: Å få media til å ta realfaglig, naturvitenskapelig og miljøfaglig kunnskap alvorlig"Han har vært en sterk kritiker av norsk offentlig enhetsskolepolitikk og hvordan denne politikken har medført en ignorering av barn med spesielle intellektuelle evner.I en periode fra 2003 var han leder av Mensa i Norge.


== Litteratur ==
Martin Ystenes. Sprøytvarsel. Universitetsforlaget, 1998. ISBN 82-00-42442-1


== Referanser ==


== Eksterne lenker ==
Martin Ystenes' hjemmeside
Sprøytvarsleren på VG nett
(no) Publikasjoner av Martin Ystenes i forskningsdokumentasjonssystemet CRIStin

(no) Publikasjoner av Martin Ystenes i BIBSYS
Taktshang

Taktshang er det mest berømte av klostrene i Bhutan. Det henger på en klippe 3120 moh., 700 meter over bunnen av Paro-dalen. 
Berømte gjester er blant andre Ngawang Namgyal i det 17. århundre, og Milarepa.
Navnet betyr «tigerens rede», legenden sier at Padmasabhava fløy dit på ryggen av en tiger.
Klosteret har sju templer som alle kan besøkes. 
Man kommer seg til klosteret til fots eller på muldyr.


== Eksterne lenker ==
(en) Paro Taktsang – kategori av bilder, video eller lyd på Commons 
(en) Paro Taktsang – galleri av bilder, video eller lyd på Commons
Excite Truck

Excite Truck er et bilspill til Wii som er utviklet av Monster Games. Spillet ligner de fleste andre bilspill, men det er tre ting som gjør det unikt. For det første, kontrollsystemet. Du styrer bilen din ved å holde Wii Remoten vannrett og svinge med den som et ratt. For det andre er det at du har muligheten til å forandre landskapet mens du spiller, ganske enkelt ved å kjøre gjennom utropstegn-ikoner. Det tredje er kanskje ikke så viktig, men mye av spillet foregår mange titalls meter over bakken – du kan til og med styre bilen din i luften.


== Mottagelse ==
Spillet ble generelt godt mottatt.


== Referanser ==


== Eksterne lenker ==
(en) Excite Truck hos MobyGames 
(en) Excite Truck på Internet Movie Database 
(en) Excite Truck hos Giant Bomb 
(en) Excite Truck hos Internet Game Database 
(en) Excite Truck hos GameFAQs
Anna Hübler

Anna Hübler (født 2. januar 1885, død 5. juli 1976) var en tysk kvinnelig sportsutøver som konkurrerte i kunstløp.
Hübler ble olympisk mester i parløp sammen med Heinrich Burger 1908 i London. Hun var den første kvinnen fra Tyskland som vant en olympisk tittel, den første tyske kvinnelige medaljøren var Elsa Rendschmidt som vant sølv i damens individuelle øvelse i kunstløp. Hübler ble også verdensmester både i 1908 og 1910 i parløp sammen med Heinrich Burger.


== Olympiske medaljer ==
1908  London -  Gull i kunstløp, parløp (sammen med Heinrich Burger)


== VM-medaljer ==
1908  Troppau -  Gull i kunstløp, parløp (sammen med Heinrich Burger)
1910  Berlin -  Gull i kunstløp, parløp (sammen med Heinrich Burger)


== Referanser ==


== Eksterne lenker ==
(en) Anna Hübler – Olympics.com 
(en) Anna Hübler – Olympedia 
(en) Anna Hübler – Sports-Reference (OL-resultater – arkivert)
Cortado

Café cortado er en spansk kaffedrikk. «Cortado» kommer av spansk og portugisisk «cortar» (å skjære), og tillages av espresso (som lages med ca. 7,5 g kaffe) men med circa halve mengden med vann og varm melk. En cortado er en mellomting mellom italienernes caffè macchiato og franskmennenes café crème. Espressoen lages først i koppen, så steames melken til en fyldig konsistens (men det skal være lite eller ingen melkeskum), før den helles forsiktig i espressoen.
Sammenlignet med en cappuccino er en café cortado mindre, mørkere – og uten cappuccinoens melkeskum-lag.


== Spanske forhold ==
Den spanske standarden for espresso avviker ikke fra italiensk i volum. En standard espresso er på rundt 2,5 til 3,0 centiliter, det serveres i Spania, som i de fleste middelhavsland. Det serveres også dobbel espresso og denne lages da med ca. 15 g kaffe.
I Spania serveres også Cafe Bombom og her brukes det kondensert melk.


== Referanser ==
Heinrich Burger

Heinrich Burger  (født 31. mai 1881, død 27. april 1942) var en tysk sportsutøver som konkurrerte i kunstløp.
Burger ble olympisk mester i parløp sammen med Anna Hübler 1908 i London. Han var også verdensmester både i 1908 og 1910 i parløp sammen med Anna Hübler. Hans beste plassering individuelt var to andreplasser i VM 1904 og 1906 og en tredjeplass i VM 1908.


== Olympiske medaljer ==
1908  London -  Gull i kunstløp, parløp (sammen med Anna Hübler)


== VM-medaljer ==
1908  Troppau -  Gull i kunstløp, parløp (sammen med Anna Hübler)
1910  Berlin -  Gull i kunstløp, parløp (sammen med Anna Hübler)
1904  Berlin -  Sølv i kunstløp, menn
1904  München -  Sølv i kunstløp, menn
1908  Troppau -  Sølv i kunstløp, menn


== Eksterne lenker ==
(en) Heinrich Burger – Olympedia 
(en) Heinrich Burger – Sports-Reference (OL-resultater – arkivert)
Politiboks

En politiboks (engelsk: police box) var en telefonkiosk for politiet. Politibokser fantes før mobiltelefonenes inntog og moderne telekommunikasjon. En typisk politiboks hadde en telefon som var koblet direkte opp mot den lokale politistasjonen, som konstabler på patrulje kunne bruke til å holde kontakten med stasjonen. De kunne rapportere, be om hjelp og også bruke boksen til å holde fanger til en bil kunne transportere dem til politistasjonen eller fengsel. På denne tiden brukte de fleste konstablene beina eller sykkel istedenfor bil når de var på patrulje. Et lys på toppen av boksen blinket hvis stasjonen ville ha kontakt med konstabler i nærheten.
Allmennheten kunne også bruke en telefon på utsiden til å kontakte politiet i en nødsituasjon.
Britiske politibokser var stort sett blå, bortsett fra i Skottland hvor de var røde. I tillegg til telefonen hadde de også annet viktig utstyr som en bok til å skrive ned ulykker, forbrytelser og andre hendelser som skal rapporteres og et førstehjelpskrin.
I dag blir politiboksens utseende stort sett forbundet med science fiction-serien Doctor Who hvor hovedpersonens tidsmaskin ser ut som en politiboks.


== Eksterne lenker ==
The Police Signal Box: A 100 Year History av Robert W. Stewart.
Politiboksens historie hos Metropolitan Police.
The Police Box page hos Ian McPherson's Kiosk Korner.
Stuping under Sommer-OL 1908

Stuping under Sommer-OL 1908. Stuping var med på OL-programmet for annen gang i 1908 i London. Det ble konkurrert i to øvelser, tårnstup og svikstup for menn. I tårnsup var det 24 deltakere fra seks nasjoner og i sviktstup var det 23 utøvere fra åtte land. Tårnstup ble dominert av de svenske utøverne som kom på de fire første plassene og tyskerne dominerte konkurransen i sviktstup.


== Medaljer ==


=== Tårnstup 10 m ===

 


=== Sviktstup 3 m ===
Charles Allston Collins

Charles Allston Collins (født 25. januar 1828 i Hampstead i London, død 9. april 1873 i London) var en engelsk maler og skribent som var assosiert med det pre-rafaelittiske broderskap.


== Liv og verk ==


=== Bakgrunn ===
Collins var født i Hampstead i London som sønn av den velkjent landskaps- og genremaleren William Collins. Hans eldre bror var romanforfatteren Wilkie Collins.


=== Karriere ===
Collins møtte John Everett Millais og ble påvirket av ideene til pre-rafaelittene. Han fullførte sitt maleri Berengeria's Alarm i 1850 i henhold til disse idealene. Bildet viste kong Rikard Løvehjertes hustru oppdage sin fraværende ektemanns belte tilbudt for salg av en selger. Den flate modelleringen, framhevelsen av mønster, og detaljene i broderiene var alle karakteristiske trekk fra pre-rafaelittene. Millais forslo at Collins skulle bli medlem av Broderskapet, men de eksisterende medlemmene Thomas Woolner og William Michael Rossetti satte seg i mot forslaget og Collins ble således aldri et offisielt medlem.
Collins ble forelsket i Maria Francesca Rossetti, søster av Dante Gabriel Rossetti og William Rossetti, men hun avviste ham. Maria ble senere nonne mens han selv ble stadig mer asketisk og innadvendt. Disse holdningene preget også hans mest kjente arbeid, Convent Thoughts (1851), som viser en nonne i en klosterhage. Bildets gotikk fikk enkelte kritikere til å anklage Collins for katolske sympatier. Collins stilte ut mange svært fromme bilder. Hans maleri «The Good Harvest of 1854» viste en pike med korn i sitt lilla forkle mot en eføybevokst murvegg, det siste et ekko av Millais. Bildet er i dag oppbevart av The Victoria and Albert Museum.
På slutten av 1850-tallet oppga han derimot billedkunsten for å følge sin brors karriere som skribent. Hans talent lå nok i billedkunsten, men han var ikke helt uten evner som skribent. Hans mest vellykte litterære verk var humoristiske essayer samlet under tittelen The Eye Witness (1860).
Collins giftet seg med Charles Dickens’ datter Kate i 1860, og ble en hyppig gjest i Dickens hjem Gad's Hill Place i nærheten av Rochester i Kent. Han tegnet senere omslaget for Dickens ufullførte roman The Mystery of Edwin Drood.
Han døde i 1873, 45 år gammel, og ble begravd i kirkegården Brompton Cemetery i London.


== Bibliografi (utvalg) ==
A New Sentimental Journey (1859)
The Eye-witness,: And His Evidence about Many Wonderful Things (1860)
A Cruise upon Wheels (1863)
The Bar Sinister: A Tale (1864)
Strathcairn (1864)
At the Bar (1866)


== Billedgalleri ==

		
		


== Referanser ==


== Eksterne lenker ==
Convent Thoughts
Charles Collins' gravsted
C A Collins online (ArtCylopedia)
C A Collins biography («Wilkie Collins' Family»)
Enar Jääger

Enar Jääger (født 18. november 1984 i Tallinn) er en estisk tidligere fotballspiller. Han har spilt for blant annet Vålerenga, Aalesund, Lierse, Flora Tallinn og Torpedo Moskva, og har 126 landskamper for Estland.


== Klubbkarriere ==


=== Tidlig karriere ===
Enar Jääger ble født i Kohila, Estland. Han begynte å spille fotball i den lokale klubben FC Flora Kehtna. I 2000-sesongen var han på utlån til JK Tervis Pärnu. 16 år gammel, i 2001, startet Jääger sin profesjonelle karriere hos FC Flora Tallinn, Estlands største fotballklubb. Her fikk han én kamp før han skiftet klubb til FC Valga. Etter to sesonger her returnerte han til Flora Tallinn.


=== Torpedo Moskva ===
Den 3. februar 2005 signerte Jääger en treårskontrakt med den russiske toppserieklubben FC Torpedo Moskva. Tolv dager senere spilte han sin første kamp for klubben mot FC Metalurh Donetsk. I Russland spilte han som regel høyreback, men han ble også benyttet foran forsvaret som defensiv midtbanespiller. Torpedo Moskva rykket ned fra den russiske eliteserien etter 2006-sesongen og klubben hadde på dette tidspunktet flere utlendinger enn hva utlendingskvoten for divisjonen under tillot. Jääger var blant dem som ble fortalt at de ikke ville bli satset på og han bestemte seg dermed for å dra til Norge.


=== Aalesunds FK ===
Jääger signerte for Aalesunds FK 7. mars 2007 og knyttet seg til klubben med en kontrakt med to og et halvt års varighet. Han debuterte for klubben mot Strømsgodset Toppfotball den 16. mai samme år. Det første Tippeligamålet hans kom året etter, den 20. april, i en 5-0-seier mot Ham-Kam. Jääger forlot Aalesunds FK sommeren 2009. Men han kom tilbake 5. mars 2010 og skrev under en toårskontrakt. 22. november 2011 ble det kunngjort at Jääger ikke ønsket å forlenge med AaFK, og at 2012-sesongen dermed ble hans siste i klubben.


== Landslagskarriere ==
Jääger debuterte på et estiske landslaget 12. oktober 2002 i en vennskapskamp mot New Zealand. Pr. 29. mars 2016 har han totalt 121 landskamper for Estland.


== Referanser ==


== Eksterne lenker ==
(en) Enar Jääger – FIFA 
(en) Enar Jääger – UEFA 
(en) Enar Jääger – Transfermarkt 
(en) Enar Jääger – national-football-teams.com 
(en) Enar Jääger – WorldFootball.net 
(en) Enar Jääger – FootballDatabase.eu 
(en) Enar Jääger – Soccerway 
(en) Enar Jääger – EU-Football.info 
(en) Enar Jääger – Estlands fotballforbund 
(en) Enar Jääger – FBref 
Spillerprofil på hjemmesiden til Aalesunds FK
Knarr

Knarr er en nordisk betegnelse på en båttype som ble brukt i vikingtiden. Knarrene var lasteskip med et bredere, dypere og kortere skrog enn langskip og kunne ta desto mer last og manøvreres med mindre mannskap. Som andre nordiske skip i vikingtiden var knarren klinkbygd.
Ordet er lånt fra det norrøne ordet knorr i formen knarr, av sammensetningsformen knarr-, jamfør genitivsformen knarrar.  Ordet finnes i flere stedsnavn langs kysten, eksempelvis Knarrvik i Lindås, Knarrberg på Nøtterø og Knarrlagsund på Hitra.
Vikingskipet ga i 1940-årene navn til en robust seilbåt, Knarr (kjølbåt), konstruert av Erling Kristofersen og H. Aall.


== Vikingskip ==

Knarrene var handelsskip bygd for å romme last og er bredere og dypere enn langskipene, som var bygd for krigføring, Langskip kunne både roes og seiles, mens knarrer nesten utelukkende var bygd for seilas, selv også de var utstyrt med årer. Uten tvil var knarren den vanligste og viktigste av vikingtidens skipstyper.
Vikingene var ikke bare overfallsmenn og krigere, de var også handelsmenn, og det var ikke minst i den forbindelse knarren ble brukt. Denne skipstypen transporterte handelsvarer som hvalrosstenner, ull, tømmer, korn, pelsverk, treller, honning og våpen. De fleste av vikingenes seilaser til Island, Grønland og Vinland ble foretatt med knarrer; i slike skip kunne man få med såvel husdyr som alt annet som trengtes.


== Skuldelev 1 ==

I Roskildefjord i Danmark er den best bevarte knarren funnet. Den betegnes som Skuldelev 1, og kan sees i Vikingskipsmuseet i Roskilde. Denne blir brukt som forbilde når det bygges kopier i vår tid.
Den best kjente kopien er «Saga Siglar» som ble bygget (ca. 1983) i Bjørkedalen på Sunnmøre. Den ble seilt jorden rundt, for til slutt å forlise i Middelhavet. Som erstatning ble Borgundknarren bygget, et skip som tilhører Sunnmøre Museum. Vikingskipsmuseet i Roskilde har bygget kopien Ottar af Roskilde og denne er bygget med så stor overensstemmelse med en knarr fra vikingtiden som mulig, med hensyn til materialbruk og håndverk.


== Klåstadskipet ==

Klåstadskipet er den best kjente knarren funnet i Norge.
En kopi av Klåstadskipet er bygget på Vikingodden i Tønsberg. Skipet, som har fått navnet «Saga Farmann», ble sjøsatt i Tønsberg 6. september 2018. Etter planen skal skipet ut på en ferd  langs norskekysten til Kvitsjøen og deretter på russiske elver til Svartehavet og Miklagard. Etter besøket i Istanbul skal skipet seile gjennom Middelhavet og tilbake til Norge. Turen starter i 2020  og antas å ta fem år.


== Litteratur ==
Arne Emil Christensen jr. og Gunnar Leiro; Klåstadskipet, Vestfoldminne 1976.


== Referanser ==


== Eksterne lenker ==
Om knarren Skuldelev 1 på vikingskip.com
Om rekonstruksjonen av Skuldelev 1 - knarren Ottar
Video: Arne Emil Christensen foredrag om Klåstadskipet på Forbundet Kystens råseglseminar i Tønsberg 19. september 2013
Narkoman

Narkoman er en foreldet og nedsettende betegnelse om mennesker med rusmiddelavhengighet.
Verdens helseorganisasjon (WHO) og Helsedirektoratet anbefaler å bruke uttrykk som «person med rusmiddelproblemer» eller «person som er rusmiddelavhengig». I dagligtale blir dette ofte forkortet til «rusavhengig» eller helst «rusmiddelavhengig» (det er ikke rus som brukes, men rusmidler).
Et forskningsprosjekt fra 2017 viste at nær halvparten av de etterlatte etter narkotikarelaterte dødsfall har opplevd nedsettende kommentarer om avdøde.


== Kilder ==
Winge, Michelle (7. november 2022). «narkoman». Store medisinske leksikon (norsk). Besøkt 8. januar 2023. 
Rus, rusmiddel, rusgift, misbruk og skadelig bruk. Språkspalten, Tidsskrift for Den norske legeforening
Etterlatte ved narkotikarelatert død. END-prosjektet 2017, Høgskulen på Vestlandet


== Videre lesning ==
Språk kan forsterke stigma – Anne Berit Bech, spesialrådgiver KORUS Øst
Fish and Chips Band

Fish and Chips Band er ei norsk pop/rockegruppe fra Kristiansund. Bandet er sterkt inspirert av blant annet The Beatles og The Kinks, og det høres godt på musikken de spiller. Foruten å spille egenproduserte materialer så spiller de mange cover-låter. De egenproduserte låtene har stort sett nostalgiske tekster om barndommens Kristiansund. Gav i 1997 ut sin hittil første og eneste plate.


== Diskografi ==
Morrafugl og natteravn (1997)


== Medlemmer ==
Ove Borøchstein – Gitar og vokal
Sivert Ohr – Gitar
Jarl Hennøen – gitar og munnspill
Svein «Koppen» Lauritzen – bass
Martin Hermundsli – trommeslager
Klåstadskipet

Klåstadskipet er navnet på et skipsfunn fra vikingtiden. Det omtales ofte som «Norges fjerde vikingskip». Det ble funnet allerede i 1893, men ble først gravd ut og ivaretatt i 1970. Skipet står utstilt på Slottsfjellmuseet i Tønsberg.


== Funn og konstruksjon ==

Klåstadkipet ble funnet på et jorde innerst i Viksfjord i Larvik, ikke langt fra Kaupang. Man tenker seg at skipet har forlist ute på Vikskilen og har drevet synkeferdig inn på grunt vann i Klåstadkilen. Når skipet ble funnet et stykke inne på land, skyldes det at landet her har steget ca. to meter siden vikingtiden. Skipet er noe ødelagt av arbeid med å drenere jordene der det ble funnet. Vraket var kjent, men ble liggende upåaktet fram til 1970, da Arne Emil Christensen gravde det fram og fikk det til Vestfold Fylkesmuseum (som i dag heter Slottsfjellmuseet) i Tønsberg der det er utstilt.
Klåstadskipet skiller seg på flere måter fra de mer kjente vikingskipene;  Oseberg, Gokstad og Tune. Det er et vrakfunn, mens de tre andre skipene er gravgods.
Klåstadskipet er sannsynligvis et lasteskip, en knarr, og er årringsdatert til 998.Som andre vikingskip er det klinkbygd. Det hadde keiper til årer. Kjølen er 16,15 meter lang, og dermed litt mindre enn Gokstadskipet. Skipet er bygget av eik; de øvre bordgangene er av furu og de øvre delene av spantene er av bøk.Da skipet gikk tapt var det en last ombord av brynesteinemner fra Eidsborg i Telemark.En kopi av Klåstadskipet ble sjøsatt i Tønsberg i september 2018 og fikk navnet «Saga Farmann».


== Se også ==

«Saga Farmann», en replika fra 2018


== Referanser ==


== Litteratur ==
Arne Emil Christensen jr. og Gunnar Leiro (1976). Vestfoldminne. Vestfoldmuseene. 
Davidsen, Roger (1996). I vår del av bygda. [R. Davidsen]. 


== Eksterne lenker ==
Tv-serien ARVEN om Klåstadskipet
Klåstadskipet, artikkel hos Store norske leksikon
Video: Arne Emil Christensen foredrag om Klåstadskipet på Forbundet Kystens råseglseminar i Tønsberg 19. september 2013
Morrafugl og natteravn

Morrafugl og natteravn er et album av det norske bandet Fish and Chips Band, gitt ut i 1997. Hele albumet er på kristiansundsdialekt.


== Sporliste ==
«Vente på dæ» (3.02)
«Fru Moe» (4.02)
«Ei kvinne for mæ» (3.44)
«Morrafugl og natteravn» (3.27)
«Maja i Vågen» (3.03)
«Ei natt inni hodet» (4.18)
«Gamle Fru Hansen» (3.07)
«Vi har Sundbåten, vi» (2.54)
«Fine dama» (3.14)
«Mariann» (3.48)
«Quick'en» (3.16)
«Storeslem» (4.43)
«Otto» og «Blainnabaill» (8.21)


== Musikere ==
Ove Borøchstein – Gitar og vokal
Sivert Ohr – Gitar
Jarl Hennøen – gitar og munnspill
Svein «Koppen» Lauritzen – bass
Martin Hermundsli – trommeslager


== Referanser ==
Fakir

Fakir eller faqir (arabisk: فقیر «fattig») er en sufist, spesielt en som utfører utholdenhetsbragder. Betegnelsen brukes vanligvis enten om religiøse eremitter eller gatetiggere som synger religiøse sanger. Begrepet er knyttet til India.
En fakir kan også være en ekstrem-entertainer. Den norske fakiren Benifax (Inge Vidar Svingen) er et eksempel på dette.